## El Teatre Principal de Castelló acull la representació de ‘Tots ocells’, protagonitzada per Clara Segura

*** L’obra de l’escriptor Wajdi Mouawad està dirigida per Oriol Broggi i protagonitzada per la premiada i reconeguda actriu Clara Segura
* A la venda les últimes entrades per a la representació que tindrà lloc el dissabte 15 de març, a les 19:00 hores**

El Teatre Principal de Castelló, espai de l’Institut Valencià de Cultura, acull el dissabte 15 de març, a les 19:00 hores, la representació de l’obra *Tots ocells*. Amb esta peça, protagonitzada per la premiada actriu Clara Segura, el Principal de Castelló tanca la programació d’abonament d’hivern.

El protagonista de *Tots ocells* és Eitan, un jove de família jueva alemanya que viu a Nova York i que estudia l’ADN humà. Coneix Wahida, una jove d’origen àrab que està fent la seua tesi sobre un savi humanista del segle XVI a qui van obligar a convertir-se de l’islam al cristianisme.

Els dos s’enamoren i les seues diferents creences religioses provocaran conflictes familiars. Un viatge a Israel, en el qual es veuen atrapats en un atac terrorista, suposarà un gir inesperat en les seues vides.

Els protagonistes es voran abocats a travessar la dolorosa frontera entre l’amor familiar i l’odi dels prejuís, a on la violència del món exterior sobrevola la senzilla vida domèstica.

L’obra està protagonitzada per Clara Segura, últim premi Goya a la millor actriu de repartiment pel seu paper en *El 47* i acompanyada per Guillem Balart, Xavier Boada, Joan Carreras, Màrcia Cisteró, Marissa Josa, Miriam Moukhles i Xavier Ruano.

*Tots ocells* és un treball del prestigiós actor, director i escriptor Wajdi Mouawad produït per la companyia La Perla 29 i dirigit per Oriol Broggi.  
   
Les últimes entrades a la venda estan disponibles en taquilla i en la web de l’[IVC](http://ivc.gva.es).

**Nous abonaments de primavera**

D’altra banda, l’Institut Valencià de Cultura ha iniciat el període de renovació i venda dels nous abonaments culturals de primavera del Teatre Principal de Castelló. Entre l’oferta del segon trimestre de l’any es troba l’estrena nacional de la nova producció pròpia de l’IVC *Plenamar*, *Los lunes al sol*, grans clàssics del teatre com *El gran teatro del mundo*, la dansa o la presència de reconeguts actors com Carlos Hipólito o Kity Mánver.

La renovació d’abonaments va començar el dimarts 11 de març i el període de canvis serà a partir del dissabte 15 de març. Les persones que vullguen abonar-se per primera vegada podran fer-ho del 19 al 21 de març. Les entrades soltes per als espectacles estaran disponibles des del 22 de març.

Els abonaments tenen un preu que van des dels 30 als 100 euros depenent de la butaca triada i poden adquirir-se en taquilla o en la web de l’[IVC](http://ivc.gva.es).

Fecha: 14/03/2025